懷張爲周朴
作者：貫休
朝代：唐

paragraphs: 張周二夫子，詩好人太癖。
更不過嶺來，如今頭盡白。
人傳禹力不到處，河聲流向西。
又到處即閉戶，逢君方展眉。
不知是不是，若是即大奇。
我又聞二公，心與人不同。
一生常在寂寞中，有時狂吟入僧宅。
錦囊鳥啼荔枝紅，有時冥搜海山腦。
珊瑚枝動日杲杲，聖君在上知不知，赤面濁醪許多好。